****

**Felhívás az Énekelt Versek XXVIII. Zentai Fesztiválján való részvételre**

Sziveri János vajdasági magyar költő, szerkesztő születésének 70. és Radnóti Miklós mártír sorsú költő halálának 80. évfordulója alkalmából a zentai Thurzó Lajos Művelődési-Oktatási Központ Zenta Község Önkormányzatának közreműködésével huszonnyolcadik alkalommal rendezi meg az Énekelt Versek Zentai Fesztiválját **2024. május 6-a** és **12-e** között, amelynek idei díszvendége **Bencsik Orsolya** topolyai költő, író. A fesztivál a Magyar Nemzeti Tanács kiemelt jelentőségű regionális rendezvénye.

A szervezők ezúttal is bemutatkozási lehetőséget kínálnak mindazoknak a szólistáknak és együtteseknek, akik, illetve amelyek énekelt verseket adnak elő saját megzenésítésükben. A versenyen való részvétel feltétele, hogy a benevezők műsorán három megzenésített vers szerepeljen:

- ezek közül az egyik **Bencsik Orsolya** *Fönt a Kálvária-dombon* című költeménye,

- a másik **Radnóti Miklós** szabadon választott verse,

- a harmadik pedig **a versenyző által választott költő** verse.

A versenyt **2024. május 10-én 16 órától** a zentai Művelődési Házban a műfaj legkiválóbb képviselőiből álló zsűri előtt rendezzük meg.

**A zsűri tagjai**: **Radványi Balázs** énekes-zenész, a Kaláka együttes tagja, a zsűri elnöke (Budapest); **Verebes Ernő** zeneszerző, költő (Zenta–Budapest); **Török Máté** verséneklő, a Misztrál együttes tagja (Budapest); és **Bencsik Orsolya** költő, író (Topolya).

Jelentkezni: **2024. március 20-áig** lehet. A felhívás megtekinthető a Vajdasági Magyar Művelődési Intézet honlapján ([www.vmmi.org](http://www.vmmi.org), a Felhívások menüpont alatt), ahol a versszöveg is olvasható.

**A verseny fődíjai**: 1. díj: 25 000 dinár; 2. díj: 20 000 dinár; 3. díj: 15 000 dinár. Az első díjazott fellépési lehetőséget kap a fesztivál gálaműsorán, amelynek díszvendége a budapesti Kaláka együttes lesz.

A jelentkezési lap itt tölthető ki: <https://forms.gle/5BXYAfzYaje2ZvT98>

A versenyzők számára a szervezők ingyenes szállást és étkezést biztosítanak. A jelentkezési űrlap kitöltésével a versenyzők hozzájárulnak ahhoz, hogy a versenyt a média rögzítse, és hogy az így készült hang- és képfelvételeket a későbbiekben a rádió és a televízió sugározza, illetve elérhetővé tegye a különböző médiafelületeken.

Bővebb információ: **Baráth Hajnal Annánál** (hajnal.anna84@gmail.com) kapható.

**Kötelező vers**

**Bencsik Orsolya: *Fönt a Kálvária-dombon***

van az úgy

egyszer-kétszer kilépek magamból
kilépek és elsétálok a zentai út mentén
 szántóföld kék csík madártávlat
 nyáron napraforgók
a bronzjézushoz
 dédnagyanyám vetett előtte mindig keresztet
 mikor a fehér fityó elhaladt mellette
 ámen bukott ki ilyenkor belőle
 a bronzjézus meg rákacsintott
 féltékenykedett is dédnagyapám
 pedig jóképű ember volt
 nagy fehér harcsabajsza előtt
 levetkőzött a fehérnép
gionosan mondva
elfutok a csúnya dolgok elől
de nem a befagyott folyó jegén
hanem csak a házak között
néha egészen fel a kálváriáig
még ha nincs is ott kit nézegetni

van az úgy
hónapokig belém száradnak a mondatok
ilyenkor sárga virágot tűzök a mellkasomra
kilépek és elsétálok
és nemcsak a bronzjézust
de senkit
nem bántok

****

****

****